ගෝනිවල බහා එළවළු පලතුරු ප්‍රවාහනය කිරීමෙන් වසරකට රුපියල් කෝටි දෙදහසක එළවළු පලතුරු විනාශ වෙයි.ව්‍යාපාරිකයාට සිදුවන එම පාඩුව පාරිභෝගිකයාගෙන් අය කරන බව සමූපකාර හා අභ්‍යන්තර වෙළඳ අමාත්‍ය ජෝන්ස්ටන් ප්‍රනාන්දු මහතා පවසයි.මේ නීතිය ක්‍රියාත්මක කිරීම සම්බන්ධයෙන් මාධ්‍ය සාකච්ඡාවක් ඇමැතිවරයාගේ ප්‍රධානත්වයෙන් එම අමාත්‍යාංශයේ දී ඊයේ (08) පැවැත්විණි.නීතිය පිළිපදින්නේ නැති ව්‍යාපාරිකයන් අල්ලා ගැනීමට කොළඹට එළවළු හා පලතුරු ප්‍රවාහනය කරන මාර්ගයේ ස්ථාන 17ක වැටලීමේ කණ්ඩායම් ක්‍රියාත්මක වෙයි.නීතිය ක්‍රියාත්මක කිරීම සම්බන්ධ අතිවිශේෂ ගැසට් නිවේදනයක් ද නිකුත් කර තිබේ.ඒ නීතියට වැඩ නොකරන ගොවීන්ට සහ ව්‍යාපාරිකයන්ට රුපියල් දහසේ සිට ලක්ෂය දක්වා වූ දඩ ගෙවීමට සිදුවෙනු ඇත.ගොවීන්ට රුපියල් දහසේ සිට රුපියල් දස දහස දක්වා ද ව්‍යාපාරිකයන්ට රුපියල් දහසේ සිට ලක්ෂය දක්වා ද දඩ වශයෙන් සඳහන් වී තිබේ.ප්ලාස්ටික්, වේවැල් හෝ දැවවලින් තැනූ කූඩ මේ සඳහා භාවිතා කළ හැකිය.එළවළු හා පලතුරු ගෙනයාමට කූඩ යොදා ගැනීම යෝජනාව ගෙන ආවේ මීට වසර දෙකකට පමණ පෙරය.ඒ සඳහා ගොවින්ට සහන කාලයක් ලබා දී තිබුණි.